Timbroù Guam

Un enezenn er Meurvor Habask eo Guam hag ur rann eus Inizi Mariana.

Tiriad Bro-Spagn

Etre 1521 ha 1898 emañ Guam dindan dalc’h Bro-Spagn. Timbroù ar Filipinez eo a veze implijet eno adalek 1876 : skeudenn ar Roue Alfonso XII, ardamez Spagn (etre 1881 ha 1888) ha poltred Alfonso XIII pa oa bugel (etre 1890 ha 1898).

Trec’h e voe ar Stadoù-Unanet war Vro-Spagn goude ur brezel e 1898, hag e miz Kerzu e voe sinet Emglev Pariz a zisklere e oa bet gwerzhet Enez Guam d’an Amerikaned. Diouzh an tu all, ar peurrest eus Inizi Mariana a gouezhas etre daouarn an Impalaerezh Alaman. Emañ an arme amerikan war an enez abaoe miz Even 1898 dija.

Tiriad Stadoù-Unanet Amerika

E 1899, pa grogas an US Navy da verañ aferioù an enezenn, e voe lakaet da zont e-maez unnek timbr amerikan dreistmoullet GUAM . Diskouez a reont poltred tudennoù vrudet, en o zouez prezidanted ar Stadoù-Unanet. 

 Timbroù embannet e 1895 
 2-cent (liv ruz-tan) : Jorj Washington 
 3-cent (liv glas-ruz) : Andrew Jackson 
 8-cent (livkistin-ruz) : William Sherman
 50-cent (liv ruz-orañjez) : Thomas Jefferson 
 1 dollar (liv du) : Oliver Hazard Perry 

 Timbroù embannet etre 1898 ha 1899
 1-cent (liv gwer) : Benjamin Franklin 
 4-cent (liv kistin-ruz) : Abraham Lincoln 
 5-cent (liv glas) : Ulysses Grant 
 6-cent (liv kistin-ruz-tan) : James Garfield 
 10-cent (liv kistin) : Daniel Webster 
 15-cent (liv gwer-olivez) : Henry Clay 

E miz Meurzh 1901 e kemer an United States Post Office Department (USPOD) ar garg eus ar Postoù war an eneze. Tud ar vro koulz hag ar soudarded amerikan eus an US Navy a ray hiviziken gant timbroù par d’ar re gwerzhet er Stadoù-Unanet. Ar sielladur eus kêr Guam eo a verk hepken orin al lizher. An hevelep politikerezh a ren e tiriadoù tramor ar Stadoù-Unanet evel en Inizi Mariana an Hanternoz (adalek 1944), Inizi Gwerc'h (abaoe 1917), Puerto Rico (goude 1900) hag an Inizi Samoa amerikan (1899). 

Guam Guard Mail


Betek ar bloavezhioù 1930 ne reer gant timbroù nemet evit al lizhiri kaset tramor, ha n’eus ket e gwirionez ur gwir servij postoù evit ar re kaset da dud ar vro. E 1930 eta e tivizas ar Gouarnour W. Bradley Jr. lakaat war droad ur servij lec’hel, harpet war izili al lu lec’hel (Guam Guard). Moullet e voe timbroù-post ispisial evit paeañ an taos ret. E miz Ebrel e kaver daou dimbr eus ar Filipinez dreistmoullet GUAM / GUARD / MAIL : unan a liv gwer a gouste “2 cents” a ziskoueze José Rival, ha poltred ar Prezidant William McKinley ("4 cents" ruz) gant egile.

E miz Even ez eus ijinet timbroù 1 cent ha 2 cent gant ardeamez Guam. Pep hini zo ruz ha du, hep peg ouzh ar gein.

Timbroù Filipinez 6 cent glas-ruz (Magellan) ha 10 cent glas (Henry Ware Lawton) a voe lakaet e gwerzh gant an hevelep gerioù “GUAM / GUARD / MAIL”.

Lakaet e vo un dermen d’ar postoù lec’hel d’an 8 a viz Ebrel 1931 pa ray war-dro ar velestradurezh amerikan.

 Aloubadeg ar Japaniz

D’an 10 a viz Kerzu 1941 e voe aloubet Guam gant soudarded Bro-Japan. Gant melestradurezh ar Japaniz e voe implijet an hevelep timbroù ha re ar Filipinez, aloubet gante ivez. E penn-kentañ e teuas e-maez timbroù amerikan dreistmoullet gant gerioù a vroude trec’hioù ar Japaniz er Meurvor Habask. Da heul e veze embannet timbroù gant ur meneg e saozneg ("PHILIPPINES") e 1942, e japaneg e 1943 hag e filipineg ("REPUBLIKA NG PILIPINAS") e 1943.

Ar sielladur hepken a c’hell prouiñ eo bet kaset al lizher eus Guam.

 Ar velestradurezh amerikan

Etre ar 21 a viz Gouere hag an 10 a viz Eost 1944 e tarzhas Emgann Guam etre ar Japaniz hag an Amerikaned. Skarzhet ar Japaniz e teue ar velestradurezh amerikan en-dro.

E miz Even 2007 eo deuet er-maez ar rummad Scenic American Landscapes, ha war unan eus an timbroù eo dispaket an aod ha pleg-mor Hagåtña Bay e Guam.

 Pennad kar 
Timbroù Inizi Mariana

Rummad:Guam
Guam, Timbroù